ዶክተር ኣዎል ኣሎ፦ ከምኡ ዓይነት ጸቐጢ የለን ኣይበሃልን። ህወሓት ንኢትዮጵያ ሓደጋ እዩ፡ ክጠፍእ ኣለዎ ገለ ዝብል እዩ ዝስማዕ ካብኣቶም። ሕዚ ምስቲ ኣብ ወለጋ ዝተፈጸመ’ውን ከምኡ እዩ ተስተውዒሉ። ስለዚ ኣብ ልዕሊ ትግራይ ስጉምቲ ክትወስድ ኣለካ ኢሎም ጽልዋ ምፍጣሮም ዝገርም ኣይኮነን። ከምኡ እዩ ክኸውን ዝኽእል። እቲ ዝተወለዐ ኲናት፡ ካብዚ ዝነቐለ ከኸውን ከምዝኽእል ዘጠራጥር ኣይኮነን። ነዚ ድማ ብዙሕ ታሪኻዊ ምኽንያታት ኣለው። ሓደ ምስቲ ኣብ ኢትዮጵያ ዝጸንሐ ህብረ-ብሄራዊ ፌዴራሊዝም፡ ፖሊቲከኛታት ኣምሓራ ኣይደልዩዎን። ምስ ግዝኣት መሬት ተኣሳሰሩ ድማ፡ ኣብ ዶብ ዝጸንሐ ዘካትዕ ዛዕባ ኣለዎም። ብኣውርኡ ግን፡ ኣሃዳዊ ዝበሃል ስርዓት ናብ ኢትዮጵያ ተመሊሱ ከይመጽእ ዝቃወሙ ካብ ዘለዉ ሓይልታት ሓደ ስለዝኾነ፡ እቲ ጎንጺ ካብኡ እዩ ዝጅመር። ቢቢሲ፦ ቀዳማይ ሚኒስተር ኣብዪ ናብ ስልጣን ካብ ዝመጽእ ጀሚሩ፡ ኣብ ኢትዮጵያ ዝፍጠሩ ዘለዉ ጎንጽታት ቅትለታትን ማእሰርትን፡ እዚ እቲ ቀዳማይ ሚኒስተር ዝህቅኖ ሓሳብ ተቓውሞ ከምዝገጠሞ ገይርካ ምውሳድ’ዶ ይከኣል?
